
Tisztelt Képviselő-testület!

Az Önkormányzat Szervezeti és Működési Szabályzatáról szóló 16/2019. (XII. 13.) rendelet 21. § (5) bekezdése a melléklet szerint tájékoztatást adok a lejárt határidejű határozatokról és az előző ülés óta történt fontosabb eseményekről.

Kérem a tisztelt Képviselő-testületet, hogy a tájékoztatót megtárgyalni és az erről szóló határozatot az alábbiak szerint elfogadni szíveskedjen.

…/2022. (X. 27.) ÖKT határozati javaslat

Sülysáp Város Önkormányzatának Képviselő-testülete a lejárt határidejű képviselő-testületi határozatokról és az előző képviselő-testületi ülés óta történt fontosabb eseményekről szóló, az SZMSZ 21. § (5) bekezdése szerint előterjesztett polgármesteri tájékoztatót elfogadja.

Határidő: azonnal

Felelős: polgármester

Sülysáp, 2022. október 20.

Horinka László

TÁJÉKOZTATÓ 

a lejárt határidejű határozatokról és 

az előző testületi ülés óta történt fontosabb eseményekről
I. Tájékoztató a lejárt idejű határozatokról
A Képviselő-testület előző munkaterv szerinti ülése óta az alábbi döntések végrehajtási határideje járt le:

	Határozat száma
	Határozat kelte
	Határozat tárgya
	Határidő
	Állapot

	140/2022
	2022.09.29.
	Csatlakozás a Bursa Hungarica Ösztöndíjpályázat 2023. évi fordulójához
	2022.10.03.
	Végrehajtva

	141/2022
	2022.09.29.
	WAMKK intézményvezetői feladatainak ellátására adott megbízás meghosszabbítása, pályázat kiírása az intézményvezető beosztásra
	2022.10.15.
	Végrehajtva


II. Polgármesteri tájékoztató az előző ülés óta történt fontosabb eseményekről
Október 6-án Dr. Rus Jánossal, a központi orvosi ügyelet ügyvezetőjével folytattam megbeszélést, mivel az ügyeleti ellátásra megkötött szerződésünk ez év végén lejár. Azóta ajánlatot kaptunk az ellátás további biztosításának lehetőségeire, amit első körben a társult önkormányzatok polgármestereivel fogunk megvitatni, azt követően természetesen a Képviselő-testület elé is bekerül a téma.
Október 8-án megrendezésre került a Kapás udvarban a Mackó Fesztivál, melyre sokan ellátogattak és jó hangulatban tölthették el szabadidejüket.
Új eszközzel bővült a Sülysápi Csillagda, egy közösségi asztrográfot helyeztek üzembe. Az átadó ünnepség október 13-án zajlott, melyen én is részt vettem.

Október 17-én az intézményvezetőkkel – beleértve az iskolaigazgatókat is – tekintettük át a közelmúlt fontosabb eseményeit, valamint napirenden volt az energiamegtakarítás kérdése is.

A Vasút utcai gyalogos átkelési pont kivitelezésére kiírt pályázatunk sajnos eredménytelenül zárult, mivel mindössze egyetlen, nettó 18,5 millió Ft-os ajánlati árat tartalmazó ajánlat érkezett, viszont a költségvetésben rendelkezésre álló forrás nettó 10 millió Ft. A pályázatot eredménytelennek nyilvánítottam, és új beszerzési eljárást folytatunk le abban a reményben, hogy a rendelkezésre álló forrást csak kisebb mértékben kell megemelni.
Teljesen megújult a kastélykerti játszótér a szőlősi településrészen. A fejlesztés az Összefogás Sülysápért Egyesület és az önkormányzat együttműködésében valósult meg. A projekt összköltsége 21,5 millió Ft volt, amelyhez az egyesület 15 millió Ft-os LEADER támogatást nyert el. A korábbi, elhasználódott fa eszközöket teljes egészében új, korszerű, strapabíró anyagból készült eszközök váltották fel. Az egyes eszközöknél szükséges ütéscsillapító felületet öntött gumiburkolattal látták el, padokat, szemeteseket telepítettek, ivókutakat alakítottak ki. A játszótér ünnepi átadására október 20-án került sor.
Sülysáp, 2022. október 20.

